钦定古今图书集成/理学汇编/文学典/第093卷 > 林弼
## 钦定古今图书集成/理学汇编/文学典/第093卷 > 林弼

按《福建通志》：“弼字元凯，龙溪人。登元进士。洪武二年，
太祖遣使三征之，与宋濂、王祎、曾鲁等修《元史》。寻授
吏部考功主事，使安南。王与从官持黄金为赆，悉谢
却。王遣使装其金以请于朝，上曰：‘小国事大，使臣不
辱。既两得之，可持金归’。”迁丰城令，以被诬受金，逮狱。
上识其名曰：“此却安南馈金者也。”御书休问。及再使
安南复命，上亲加慰劳，擢礼部郎中，转吏部考功，出
知登州，有惠政，卒于郡。弼博洽群书，善书，工诗文，晚
益究心濂、洛、关、闽之学。所著有《梅雪斋文集》《使南集》
《诗经解义》《宋儒会解》行世。